Det kan meget vel blive en polsk dommer, der skal afgøre skyld og straf i sagen om mordbranden i Vejgaard der kostede to mennesker livet i januar. Det står klart, efter polsk og dansk politis efterforskning forleden førte til seks anholdelser. - Da både de omkomne og de formodede gerningsmænd er polske statsborgere, vil det give god mening at få sagen pådømt i Polen, lyder det mandag fra vicepolitiinspektør Frank Olsen fra Nordjyllands Politi. Forleden slog polsk politi til på en række adresser i Gdansk i det nordlige Polen. Sammen med det tungt bevæbnede polske antiterrorkorps SPAP lykkedes det at anholde seks mistænkte, som nu alle er sigtet i sagen om mordbranden i Danmark. - Efterforskningen viste at en gruppe personer kørte i to biler fra polen, via Tyskland til Aalborg, hvor de så begik forbrydelsen og vi er fortsat i gang med at kortlægge deres præcise færden i tidsrummet omkring branden, forklarer Frank Olsen til TV2 Nord. Yderligere to personer er eftersøgt i sagen.  De menes at være flygtet til Tyskland. En ottende gerningsmand menes at være den ene af de to omkomne ved branden.

Opsummering:
Meget tyder på, at de polske myndigheder skal overtage sagen om den dødsbrand, der fandt sted på et bordel den 10. januar 2017.